stanford-oval/wikipedia huggingface dataset:
נטלי קוגלין
ראו גם

מדיה וקבצים בנושא  בוויקישיתוף
התפתחות שיא העולם במשחה ל-100 מטר גב
התפתחות שיא העולם במשחה ל-200 מטר גב
התפתחות שיא העולם במשחה ל-100 מטר פרפר
התפתחות שיא העולם במשחה ל-100 מטר מעורב אישי (ויקיפדיה באנגלית)
H&H Bagels

| --- | --- |

חנות של H&H Bagel
 נתונים כלליים
 תקופת הפעילות:  1972–הווה (כ־53 שנים) 
 מיקום המטה:  מנהטן 
 ענפי תעשייה:  תעשיית המזון 
  
 www.hhbagels.nyc
 
H&H Bagels היא חברת בייגל פופולרית בעיר ניו יורק, היא יצרן הבייגל הגדול ביותר בעיר ניו יורק ואחד מיצרני הבייגל הגדולים ביותר בעולם, מייצרת כ-80,000 בייגלים מדי יום.
העסק נוסד ב-1972, כשהלמר טורו וגיסו הקטור הרננדז (מכאן "H&H") רכשו את "מידטאון בייגלס" בברודוויי פינת רחוב 80 עבור $5,000 במזומן ו-$50,000 בהלוואה. לימים טורו הפך לבעל השליטה המלאה על העסק.
ב-1993 הם העבירו את המאפייה לרחוב 46 פינת השדרה ה-12 בהלס' קיצ'ן מנהטן, אם כי החנות הראשית נותרה באפר ווסט סייד. שתי החנויות נסגרו והזיכיון נמכר לאחרים. ל-H&H Bagels יש תעודת כשרות מ-Star-K (ועד הכשרות של בולטימור).
בנוסף למכירות בארצות הברית, הם גם מוכרים בייגל ברחבי תבל.
הופעות בתרבות הפופולרית

בסרט יש לך הודעה, קומדיה רומנטית אמריקאית מ-1998, של האחים וורנר.
בסרט "תעלומת רצח במנהטן" - וודי אלן נושא שקית של H&H Bagels.
בסדרה סיינפלד, קוזמו קריימר בפרק The Strike מנסה לחזור לעבודה לאחר תריסר שנות שביתה.
בסדרה הפמליה, בפרק "The Boys Are Back in Town", "טרטל" מעביר חבילה גדולה של בייגלס ללוס אנג'לס קליפורניה
בסדרה סקס והעיר הגדולה, בפרק "Time and Punishment" מביאה חבילה גדולה של בייגלס לדירתה של חברתה מירנדה הובס.
בסדרה Giada's Weekend Getaways, בפרק "New York City" ג’אדה דה לאורנטיס קונה בייגל לארוחת הבוקר.
בקומדיית המצבים איך פגשתי את אמא - טד מספר על H&H Bagels
בסדרה המשרד, עונה 6, פרק 8 - דווייט מביא H&H Bagels לעמיתיו לעבודה.
בסדרה How to Make It in America, עונה 1, פרק 6 - בן וקאם מביאים H&H Bagels לפגישה עם דייוויד קפלן כדי לקבל מימון לייצור החולצות המשובחות שלהם.
במשחק הווידאו Grand Theft Auto IV מוצגת חנות בייגל שמכונה G&Y Bagels, שהיא פרודיה על H&H Bagels.
מארק וורנר

מארק רוברט וורנר (באנגלית: Mark Robert Warner;‏ ‏נולד ב־15 בדצמבר 1954) הוא איש עסקים ופוליטיקאי אמריקאי מווירג'יניה, איש המפלגה הדמוקרטית, שמכהן כסנאטור מטעם מדינתו מאז 2009. לפני כן, בשנים 2002–2006, כיהן וורנר כמושל וירג'יניה ה-69. הוא משמש כסגן יושב ראש סיעת הדמוקרטים בסנאט וכסגן יו"ר ועדת המודיעין של הסנאט.
ב-2006 הייתה ציפייה רחבה שוורנר ישאף לקבל את מועמדות מפלגתו בבחירות לנשיאות של 2008, אך באוקטובר אותה שנה הוא הודיע שהוא לא יתמודד, בציינו את שאיפתו לא לשבש את חיי משפחתו. בוועידה הארצית של הדמוקרטים ב-2008 נשא וורנר נאום מרכזי, והוא נחשב למועמד המרכזי לתפקיד סגן הנשיא מטעם המפלגה עד שהוא הוריד את עצמו מאפשרות זו לאחר שניצח בבחירות המקדימות לסנאט.
תוך שהוא התמודד מול קודמו בתפקיד המושל, ג'ים גילמור, ניצח וורנר בבחירות הראשונות שלו לסנאט באותה שנה לאחר שזכה ב-65 אחוזים מהקולות. ב-2014 הוא ניצח בקושי את אד גילספי כאשר התמודד על תקופת כהונתו השנייה, וב-2020 הביס את מועמד המפלגה הרפובליקנית דניאל גייד בהפרש של 12 אחוזים מהקולות. וורנר הוא יושב ראש הכבוד של הארגון Forward Together PAC.
לפני שנכנס לפוליטיקה, היה וורנר מעורב במהלך שנות ה-80 בקרן הון סיכון מקושרת לעסקי התקשורת. הוא הקים והוביל את חברת Columbia Capital. הוא  גם היה שותף להקמת Capital Cellular Corporation. כבעל הון אישי של 214.1 מיליון דולר, היה וורנר, נכון ליולי 2024 חבר הקונגרס השלישי בעושרו, הדמוקרטי הראשון בעושרו.
ראשית חייו

מארק וורנר נולד באינדיאנפוליס, כבנם של מרג'ורי (לבית ג'ונסטון) ורוברט פ. וורנר. יש לו אחות צעירה ממנו בשם ליסה. הוא גדל באילינוי ומאוחר יותר בוורנון שבקונטיקט, שם הוא סיים את לימודיו בבית הספר התיכון הציבורי רוקוויל. הוא זכה לתשומת לב על התעניינותו בפוליטיקה בשנת לימודיו השמינית מצד מורהו למדעי החבר, ג'ים טיילר, ש"שהשפיע על פועלו למען שינוי חברתי ופוליטי במהלך שנת 1968 הסוערת". בבית הספר התיכון היה וורנר נשיא כיתתו במשך שלוש שנים.
ב-1977 סיים וורנר את לימודיו באוניברסיטת ג'ורג' וושינגטון, שם קיבל תואר בוגר אוניברסיטה במדע המדינה. במהלך לימודיו הוא היה חבר אחוות פי בטא קפא ובשל הצטיינותו נשא את הנאום מטעם בוגרי מחזור הלימודים שלו בטקס הסיום. וורנר היה ראשון בני משפחתו שסיים לימודים בקולג'. ב-1995 הוזמן וורנר על ידי האוניברסיטה לאגודת הכבוד למנהיגות לאומית אומיקרון-דלתא-קאפא. בעת לימודיו הוא עבד בגבעת הקפיטול כדי לממן את לימודיו, ורכב על אופניו מדי בוקר אל משרדו של הסנאטור אברהם ריביקוף. בשנת לימודיו השנייה הוא לקח פסק זמן מלימודיו כדי לשמש כרכז נוער במטה של אלה גראסו שהתמודדה אז בהצלחה על משרת מושלת קונטיקט. עם שובו לוושינגטון, עבד וורנר במשרה חלקית במשרדו של מי שכיהן אז כחבר בית הנבחרים, כריס דוד. הוא המשיך ושימש כמנהל מסע הבחירות של דוד לסנאט במהלך שנת לימודיו הראשונה בבית הספר למשפטים. כאשר ביקרו אותו הוריו בקולג', הוא השיג עבורם שני כרטיסים לסיור בבית הלבן, וכאשר שאל אותו אביו מדוע הוא לא קיבל כרטיס עבור עצמו, הוא השיב, "אני אראה את הבית הלבן כאשר אהיה הנשיא".
ב-1980 סיים וורנר את לימודיו בבית הספר למשפטים באוניברסיטת הרווארד ואימן את נבחרת כדורסל הנשים הראשונה של המוסד. לאחר מכן ועד 1982 עבד וורנר בגיוס כספים עבור המפלגה הדמוקרטית באטלנטה. אף על פי שסיים תואר במשפטים, הוא מעולם לא עסק במקצוע.
ראשית הקריירה

וורנר הקים שתי חברות עסקיות שלא הצליחו בסופו של דבר לפני שהיה לקבלן כללי עבור חברות ומשקיעים בתחום הסלולרי. כמי שייסד וניהל את חברת Columbia Capital, קרן הון סיכון, הוא סייע לייסד או היה אחד המשקיעים הראשונים במספר חברות טכנולוגיה, כולל חברת "נקסטל" (Nextel). ב-1989 הוא היה שותף לייסוד Capital Cellular Corporation, תוך שהוא עשה שימוש בידע שלו בחוקי התקשורת הפדרליים, וצבר הון אישי רב.
וורנר היה מעורב בפעילות ציבורית רבה בתחומי הבריאות, התחבורה, התקשורת, טכנולוגיית המידע והחינוך. ב-1989 הוא ניהל בהצלחה את מסע הבחירות למשרת  המושל של דאגלס ויילדר, ובשנים 1993–1995 שימש כיושב ראש המפלגה הדמוקרטית בווירג'יניה. בראשית שנות ה-90 הוא שימש גם כחבר במועצת התחבורה של וירג'יניה, והשתתף בישיבות החודשיות של חטיבת הרכבת והתחבורה הציבורית בראשותו של רוברט ג. קורדר.
ב-1996 התמודד וורנר ללא הצלחה בבחירות לסנאט של ארצות הברית מול מועמד המפלגה הרפובליקנית, הסנאטור המכהן ג'ון וורנר (אין קשר משפחתי) במערכת בחירות שכונתה "וורנר נגד וורנר". במחוזות הכפריים של וירג'יניה זכה מארק וורנר להישגים טובים, ובכך הפך את ההתמודדות לצמודה יותר בהשוואה לציפיות הפרשנים. הוא נוצח ביחס קולות של 52 מול 47 אחוזים והפסיד ברוב חלקי המדינה, כולל בצפונה.
מושל וירג'יניה > בחירתו

ב-2001 התמודד וורנר בבחירות למשרת מושל וירג'יניה כדמוקרט מתון, לאחר שנים שבהדרגה בנה לעצמו את בסיס התמיכה בווירג'יניה הכפרית, בעיקר בדרום-מערב המדינה. יריביו במערכת הבחירות היו התובע הכללי של וירג'יניה, הרפובליקני מארק ארלי, ומועמד הליברטריאנים ויליאם ב. רדפת'. בבחירות זכה וורנר ב-52.16 אחוזים של הקולות, 96,943 קולות מעל המתמודד שהגיע למקום השני. במערכת הבחירות היה לוורנר יתרון משמעותי מבחינת מימון מסע הבחירות, והוא הוציא 32 מיליון דולר בהשוואה ל-17 מיליון הדולר שהוציא ארלי.
סנאטור > בחירות 2008

התחושה הייתה שוורנר התכונן להתמודד על מועמדות המפלגה הדמוקרטית לנשיאות בבחירות של 2008, ושהוא "עשה כל דבר, חוץ מלהכריז על מועמדותו", עד שבאופן פתאומי הוא הכריז באוקטובר 2006 שהוא לא ירוץ לנשיאות, בציינו סיבות משפחתיות לכך. ב-13 בספטמבר 2007 הכריז וורנר שהוא יתמודד על המושב בסנאט של ארצות הברית שהתפנה עקב פרישתו של ג'ון וורנר ב-2008.
עד מהרה השיג וורנר את תמיכת רוב הדמוקרטים ברמה הארצית. הוא הוביל באופן רחב על פני יריבו הרפובליקני, המושל לשעבר ג'ים גילמור, שקדם לו בתפקיד, במשך כמעט כל מסע הבחירות. וורנר נשא את נאום המפתח בוועידה הארצית של הדמוקרטים באותה שנה.
בסקר דעת קהל של הוושינגטון פוסט ושל רשת החדשות ABC מ-24 בספטמבר 2008, הוביל וורנר ב-30 אחוזים על גילמור.
בבחירות הכלליות שנערכו בנובמבר, הביס וורנר את גילמור לאחר שזכה ב-65 אחוזים מהקולות מול 34 האחוזים של גילמור. הוא ניצח בכל מחוזות וירג'יניה למעט ארבעה. במקרים רבים הוא ניצח בהפרש גבוה באזורים שנחשבו באופן מסורתי לרפובליקנים. היה זה ההפרש הגדול ביותר בתוצאות בחירות לסנאט בווירג'יניה מאז שצ'אק רוב זכה ב-72 אחוזים מהקולות ב-1988. כתוצאה מניצחונו של וורנר, אוישו שני מושביה של וירג'יניה בסנאט על ידי דמוקרטים בפעם הראשונה מאז שהארי פ. בירד הבן עזב את שורות המפלגה והיה לפוליטיקאי עצמאי ב-1970.
סנאטור > בחירות 2014

ב-2014 התמודד וורנר מול אד גילספי שקודם לכן שימש כיועצו של הנשיא ג'ורג' ווקר בוש וכיושב ראש הוועדה הרפובליקנית הלאומית. הפרש הקולות לטובתו של וורנר, 17,000 קולות בלבד, היה נמוך מהמצופה.
סנאטור > בחירות 2020

ב-2020 התמודד וורנר מול המרצה וקצין צבא ארצות הברית לשעבר דניאל גייד (אנ'). בבחירות הכלליות הביס וורנר את גייד לאחר שזכה ב-56 אחוזים מהקולות מול 44 האחוזים של גייד.
סנאטור > כהונתו

עם הגיעו לסנאט בינואר 2009, מונה וורנר כחבר בוועדת הבנקאות, השיכון והעניינים האורבניים, ועדת התקציב ובוועדת המסחר, המדע והתחבורה.ב-2011 הוא מונה גם לוועדת המודיעין.
ב-2009 הצביע וורנר בעד חוק השיקום וההשקעה החוזרת האמריקאית (אנ') כחבר ועדת התקציב, הוא הגיש הצעת חוק שנועדה לסייע לממשלה לעקוב אחר הוצאות הכספים.
ב-2010 ביקשו וורנר והסנאטור למאר אלכסנדר, וחברי בית הנבחרים טום פטרי ודייוויד פרייס שהאקדמיה האמריקאית לאמנויות ולמדעים תקים את הוועדה למדעי הרוח והחברה (אנ').
כאשר הוצע לוורנר תפקיד יושב ראש ועדת הדמוקרטים לבחירות לסנאט כהכנה לבחירות של 2012, הוא דחה את ההצעה, שכן הוא רצה להדיר את עצמו מהמפלגתיות של התפקיד.
בסתיו 2012 קיבל וורנר פנייה מתומכים בנוגע לאפשרות של פרישה מהסנאט לטובת תקופת כהונה שנייה כמושל וירג'יניה. לאחר ששקל את הסיכויים, הודיע וורנר זמן קצר לאחר הבחירות של נובמבר אותה שנה על החלטתו להישאר בסנאט בשל היותו כל כולו במציאת פתרונות רב-מפלגתיים לאתגרים הכלכליים של ארצות הברית.
בינואר 2013 היה וורנר לסנאטור במעמד בכיר לאחר שג'ים וב פרש והוחלף בטים קיין, שכיהן כסגן המושל תחת וורנר כאשר הוא כיהן כמושל.
וורנר זיהה עצמו כאיש מרכז רדיקלי, ופעל לטובת קבלת פשרות בסנאט. במהלך הקונגרס ה-114 הוא דורג במקום העשירי ברשימת הסנאטורים בעלי הגישה הדו-מפלגתית שנוצר על ידי מרכז לוגאר ובית הספר מקורט למדיניות ציבורית. ברשימה דומה, שפורסמה במהלך הקונגרס ה-115 הוא דורג במקום השני מבין הדמוקרטים.
סנאטור > כהונתו > בריאות והפלות

וורנר בעד הזכות להפלה מלאכותית ותומך בפסק דין רו נגד וייד.
בסרטון שצולם בלשכתו בסנאט, הבטיח וורנר לתושבי וירג'יניה, "לא אצביע בעד תוכנית בריאות שלא תאפשר לכם להחזיק בביטוח הבריאותי שתחפצו בו".
וורנר הצביע בעד חוק הגנת החולה וטיפול בר השגה ("אובמה-קר"), וסייע להשגה של 60 הקולות בסנאט שנדרשו כדי למנוע את הגעת החוק לפיליבסטר. יחד עם 11 סנאטורים צעירים, הוא דן על הוספת חבילת תיקון שמטרתה הייתה להתייחס לעלות הטיפולים הבריאותיים באמצעות הרחבת טכנולוגיית המידע הבריאותי וקידום הבריאות.
בינואר 2019 היה וורנר אחד משישה סנאטורים דמוקרטים שהגישו את חוק הכורים האמריקאים, הצעת חוק שאמורה לתקן את חוק הפיקוח והטיוב על כריית שטח מ-1977 (אנ') כדי להחליף כספים העולים על הסכומים הדרושים לעמידה בהתחייבויות קיימות במסגרת הקרן לאדמות כרייה נטושות, לתוכנית הפנסיה של 1974 כחלק ממאמץ למנוע את חדלות הפירעון שלה כתוצאה מפשיטות רגל של חברות הפחם והמשבר הפיננסי של 2008. החוק הגדיל גם את המס לטובת קרן הנאמנות לריאות שחורות והבטיח שהכורים שהושפעו על ידי פשיטות הרגל של חברות הפחם ב-2018 לא יאבדו את הביטוח הרפואי שלהם.
בספטמבר 2019, בעיצומם של דיונים למניעת השבתת הממשל, היה וורנר אחד משישה סנאטורים דמוקרטים שחתמו על מכתב להנהגת הקונגרס לקידום העברת החקיקה שתממן באופן זמני את טיפולי הבריאות והפנסיות עבור כורי הפחם הגמלאים, כאשר "המשפחות של וירג'יניה, וירג'יניה המערבית, ויומינג, אלבמה, קולורדו, דקוטה הצפונית וניו מקסיקו יתחילו לקבל הודעות על הפסקת הטיפול הרפואי עד סוף החודש הבא".
סנאטור > כהונתו > כספים

החל מראשית כהונתו בסנאט, ניסה וורנר לשכפל בוושינגטון את השותפות הדו-מפלגתית שבה עשה שימוש יעיל במהלך כהונתו כמושל בווירג'יניה. ב-2010 הוא פעל יחד עם עמיתו הרפובליקני בוועדת הבנקאות, בוב קורקר, לנסח את החלק העיקרי של חוק דוד-פרנק שמטרתו לשים קץ לחילוץ על ידי משלמי המיסים של חברות פיננסיות כושלות בוול סטריט באמצעות דרישת הצורך ב"תוכניות קבורה מתקדמות" עבור חברות פיננסים גדולות.
ב-2013 העניק המרכז למחקר הנשיאות והקונגרס לוורנר ולקורקר את פרס פובליוס שלהם על עבודתם המשותפת הדו-מפלגתית בקידום הרפורמה הפיננסית.
ב-2018 היה וורנר אחד הדמוקרטים היחידים בסנאט שתמכו בהצעת חוק שהייתה אמורה להרגיע "תקנות בנקאות מרכזיות". כחלק מקבוצה של לפחות 11 דמוקרטים, טען וורנר שהצעת החוק "תעביר לתקנות המוטלות על מלווים קטנים ואזוריים לגודל מתאים, ותעזור עליהם לספק אשראי".לצעד חקיקה זה התנגדו צ'אק שומר ואליזבת וורן.
סנאטור > כהונתו > מדיניות חוץ וביטחון לאומי

ב-2015 מתח וורנר ביקורת על מבצע סופה נחרצת להתערבות הצבאית הסעודית בתימן, באומרו: "אני מודאג במיוחד מכמה מההפצצות חסרות ההבחנה בתימן". ביוני 2017 הצביע וורנר בעד עסקת הנשק האמריקאית-סעודית בהיקף של 350 מיליארד דולר של הנשיא דונלד טראמפ.
בספטמבר 2016, כצעד מקדים להחלטה 2334 של מועצת הביטחון של האו"ם, שגינתה את ההתנחלויות הישראליות בשטחים הפלסטיניים, חתם וורנר על מכתב מטעם איפא"ק שדחק בנשיא ברק אובמה להטיל וטו על החלטה חד-צדדית נגד ישראל. בדצמבר 2017 מתח וורנר ביקורת על החלטתו של הנשיא דונלד טראמפ להכיר בירושלים כבירת ישראל, באומרו שצעד זה "מגיע בעיתוי הלא נכון ויצית את האזור ללא שום צורך".
ביולי 2017 הצביע וורנר בעד החוק להתמודדות עם יריבי אמריקה באמצעות סנקציות (אנ') שכרך יחדיו את הסנקציות נגד איראן, רוסיה וקוריאה הצפונית.
באפריל 2019 היה וורנר אחד מ-34 סנאטורים שחתמו על מכתב לנשיא טראמפ כדי לעודד אותו "להקשיב לאנשדי הממשל שלך ולהפוך על פיהן החלטות שיגרמו לנזק לביטחון הלאומי שלנו ויחמירו את המצב באמריקה המרכזית", בטענה שטראמפ "הביע בעקביות הבנה לקויה של סיוע החוץ של ארצות הברית" מאז שהושבע לנשיאות ושהוא "חתר באופן אישי תחת המאמצים לקדם את הביטחון הלאומי ואת השגשוג הכלכלי של ארצות הברית" על ידי מניעת השימוש במימון הביטחון הלאומי בשנת התקציב 2018. הסנאטורים טענו שסיוע החוץ למדינות אמריקה המרכזית צמצם את ההגירה לארצות הברית, בציינם את הסיוע שגרם המימון לשיפור התנאים בארצות אלו.
סנאטור > כהונתו > מודיעין

במאי 2018 הצביע וורנר בעד מינויה של ג'ינה הספל כראשת ה-CIA.
ב-2016 שירת חוקר מדיניות החוץ סטיבן הלפר כמודיע של ה-FBI ויצר קשר עם אנשי מסע הבחירות של דונלד טראמפ. במאי 2018 הזהיר וורנר, כבכיר החברים הדמוקרטים בוועדת המודיעין של הסנאט, את המחוקקים הרפובליקנים שיהיה זה "בלתי חוקי בעליל" לחשוף את זהותו של הלפר.
וורנר בירך על מעצרו של מייסד ויקיליקס ג'וליאן אסאנג', שחשף פשעי מלחמה אמריקאים בעיראק ובאפגניסטן, באומרו שאסאנג' הוא "שותף מסור במאמצים לחתור תחת ביטחון ארצות הברית".
סנאטור > כהונתו > ביטחון התקשורת והתשתיות

בדצמבר 2018 הגדיר וורנר את ענקית התקשורת הסינית וואווי כאיום על הביטחון הלאומי של סין.
בפברואר 2019 היה וורנר אחד מ-11 סנאטורים שחתמו על מכתב למזכיר האנרגיה ריק פרי ולמזכירת ביטחון המולדת קירסטן נילסן ודחקו בהם "לעבוד עם כל הרגולטורים הפדרליים, המדינתיים והמקומיים, וכן עם מאות יצרני החשמל העצמאיים ומפיצי החשמל בכל ארצות הברית כדי להבטיח שהמערכות שלנו מוגנות" ולאשר שהם "ערוכים ומוכנים להגיש כל סיוע שאתם זקוקים לו להבטיח את תשתיות החשמל הקריטיות שלנו".
ביולי 2019 היה וורנר שותף להגשת הצעת החוק להגנת תשתיות ה-5G העתידיות של אמריקה, חוק שאמור למנוע את הסרת וואווי מ"רשימת הישויות" של מחלקת המסחר ללא חוק של הקונגרס, ולאפשר לקונגרס לחסום ויתורים של הממשל לחברות אמריקאיות לעשות עסקים עם וואווי. הצעת החוק גם הסדירה בחוק את הצו הנשיאותי של הנשיא טראמפ מחודש מאי הקודם שהסמיכה את ממשלו לחסום חברות טכנולוגיה זרות שהיוו איום על הביטחון הלאומי מלנהל עסקים בארצות הברית.
במרץ 2023 הובילו וורנר וג'ון ת'ון קבוצה דו-מפלגתית של 12 סנאטורים שהגישו הצעת חוק להגבלת מופעי איומי אבטחה המסכנים טכנולוגיות מידע ותקשורת, הצעת חוק שהתייחסה באופן מקיף לאיום המתמשך שהוטל על הטכנולוגיה מצד מתחרים זרים על ידי מתן סמכות רחבה יותר למחלקת המסחר לפקח, למנוע ולהקל על עסקאות טכנולוגיות תקשורת מידע שמהווים סיכון מיותר על הביטחון הלאומי על ידי מתן אפשרות לשליטה רחבה יותר של הממשלה הפדרלית עליהם. בחקיקה זו נכלל גם סעיף שעל פיו ניתן להטיל עונש מאסר של עד 20 שנה ומיליארד דולר קנס על קבלת "יישומונים אסורים" באמצעות VPN.
מסירותו של וורנר לתעשיית התקשורת הוכרה ב-2013 כאשר הוא הוכנס להיכל התהילה של התקשורת האלחוטית.
סנאטור > כהונתו > ביטחון

ב-2011 הצביע וורנר בעד הארכה בארבע שנים של חוק הפטריוט. באותה שנה הוא שיתף את קהילת ההיי-טק בצפון וירג'יניה במאמצים פרו בונו לתקן טעויות שנעשו בקבורה וליקויים נוספים של צבא ארצות הברית בבית הקברות הלאומי ארלינגטון.
ב-2012 הוא דחק בהצלחה בצי ארצות הברית לשפר את המגורים הבלתי ראויים בבסיס בהמפטון רודס. באותה שנה דחק וורנר במשרד לניהול כוח האדם של עובדי הממשל (United States Office of Personnel Management) לטפל בפיגור כרוני בתהליכי הטבות הפרישה לעובדים הפדרליים, שרבים מהם מתגוררים בפרברי צפון וירג'יניה הסמוכים לוושינגטון. הוא נחל הצלחה בדירבון המחלקה לענייני חיילים משוחררים להרחיב את הגישה לטיפול בהפרעת דחק פוסט-טראומטית עבור נשות צבא לשעבר ששבו מהשירות בעיראק ובאפגניסטן.
באוגוסט 2013 היה וורנר אחד מ-23 סנאטורים דמוקרטים שחתמו על מכתב שהופנה למחלקת ההגנה והזהיר שכמה נותני הלוואות הציעו "מוצרי אשראי חמסניים לאנשי שירותי הביטחון בריבית תלת-ספרתית מוגזמת והלוואות שלא כללו את ההגנות הנוספות שנקבעו בחוק" והעריך שאנשי שירותי הביטחון ומשפחותיהם "ראויים להגנות החזקות ביותר האפשריות ולפעולה מהירה כדי להבטיח שכל מוצרי האשראי שהוצעו לאנשי הכוחות המזוינים שלנו בטוחים ויציבים".
מזכיר הצי של ארצות הברית, ריי מייבוס, העניק לוורנר את מדליית השירות הציבורי המצוין של הצי (Navy Distinguished Public Service Award), העיטור הגבוה ביותר של הצי שניתן לאזרח, זאת עבור תמיכה מתמדת במשפחות החיילים המשרתים והחיילים לשעבר של  וירג'יניה.
סנאטור > כהונתו > כלכלה

בשנים 2010 עד 2013, השקיע וורנר מזמנו וממרצו בהובלת "חבורת השישה", יחד עם סאקסבי צ'אמבליס. השניים שאפו ליצור תוכנית דו-מפלגתית על פי הקווים של ועדת סימפסון-בולס (אנ') לטיפול בחובות של ארצות הברית.
אף על פי שחבורת השישה כשלה בסופו של דבר ליצור צעד חקיקה משמעותי, הם הסכימו על קווים רחבים של תוכנית שכללה קיצוצים בהוצאות, רפורמות מיסוי שיפיקו יותר הכנסות, ורפורמות לתוכניות זכאות כמו בתחומי הבריאות והרווחה, רפורמות שלהן התנגדו רוב הדמוקרטים. אף על פי שהנשיא ברק אובמה גילה עניין בתוכנית, מנהיגים בקונגרס משתי המפלגות הסכימו ביניהם לא לממש אותה. ב-2011 העניקה קואליציית קונקורד (אנ') לוורנר ולצ'אמבליס את פרס הפטריוטים הכלכליים שלה על עבודתם במסגרת חבורת השישה.
סנאטור > כהונתו > חוקי הנשק

ב-17 באפריל 2013 הצביע וורנר בעד הרחבת בדיקות הרקע לרכישת כלי נשק כחלק מתיקון מנצ'ין-טומי. הוא גם הצביע נגד הצעת החוק לאיסור על כלי נשק לתקיפה של 2013 (אנ'), אך ב-2018 שינה את עמדתו והיה שותף לקידום מאמצים דומים מאז.
ב-2017 הגדיר וורנר את עצמו כתומך נלהב בזכויות על פי התיקון השני לחוקה והתחייב לקדם בעלות אחראית על כלי נשק לטובת ציד, פעילות פנאי והגנה עצמית.
בינואר 2019 היה וורנר בין 40 הסנאטורים שהגישו את הצעת החוק להרחבת בדיקות הרקע, הצעת חוק שדרשה בדיקות רקע הן לרכישה והן להעברה של כלי נשק, כולל על ידי כל מוכרי הנשק ללא רישיון לכך. החריגים לבדיקות הרקע בסעיפי הצעת החוק כללו העברת כלי נשק בין אנשי כוחות אכיפת החוק, השאלת כלי נשק לאירועי ציד וספורט על בסיס קבוע, מתנות לבני משפחה קרובים, העברת כלי נשק כחלק מהליכי ירושה, והעברת כלי נשק מאדם לאדם באופן זמני לצורכי הגנה עצמית מידית.
סנאטור > כהונתו > להט"ב

במרץ 2013 הודיע וורנר בדף הפייסבוק שלו על תמיכתו בנישואים של זוגות מאותו המין. הכרזתו באה זמן קצר לאחר הודעה דומה של הסנאטורית קלייר מקסקיל. ביולי 2015 היו וורנר וטים קיין שותפים לקידום חוק השוויון (אנ') יחד עם 38 סנאטורים ו-158 חברי בית הנבחרים, וקיין אמר, "חשוב שנמנע אפליה בדיור, בחינוך ובמקומות עבודה".
סנאטור > כהונתו > שקיפות

כחבר ועדת התקציב של הסנאט, מונה וורנר ב-2009 כראש צוות המשימה הדו-מפלגתי לביצועי הממשלה. הוא היה המוביל המרכזי מאחורי חוק ביצועי ותוצאות פעולות הממשלה של 2010, שקבע מטרות לביצועי התוכניות בכל משרדי הממשלה הפדרלית והגדיר תהליך שקוף יותר של בדיקת ביצועים.
במאי 2013 הגיש וורנר את החוק לאחריות ולשקיפות דיגיטלית של 2014 (אנ'). החוק מגדיר דיווח מתוקנן על הוצאות הממשלה הפדרלית שיופיעו באתר אינטרנט יחיד, ויאפשר לאזרחים לעקוב אחר הוצאות הקהילות והסוכנויות הממשלתיות כדי לזהות בקלות רבה יותר הוצאות בלתי ראויות, בזבוזים ומעשי הונאה. בנובמבר אותה שנה העבירה הוועדה לביטחון המולדת ועניינים ממשלתיים של הסנאט את החוק בהצבעה פה אחד. ב-10 באפריל 2014 עבר החוק בהצבעה פה אחד במליאת הסנאט, וב-28 באפריל אושר החוק בבית הנבחרים.
סנאטור > כהונתו > שכר המינימום

באפריל 2014 התנהל בסנאט דיון על חוק ההגינות בשכר המינימום (אנ'). החוק תיקן את חוק תקני העבודה ההוגנת של 1938 כך שיגדיל את שכר המינימום הפדרלי לעובדים ל-10.10 דולר לשעה במשך שנתיים. הנשיא אובמה ורבים מהסנאטורים הדמוקרטים תמכו בהצעת החוק, אך הרפובליקנים התנגדו לה. וורנר הביע את רצונו לנהל משא ומתן עם הרפובליקנים בנוגע לכמה מסעיפי החוק, כמו לוח הזמנים להטמעתו. הוא אמר שכל העלאת שכר צריכה להתבצע "באופן אחראי".
חיים אישיים

וורנר נשוי לליסה קוליס. קוליס היא הראשונה מבין הנשים ששימשו כגברת הראשונה של וירג'יניה ששמרה על שם נעוריה. לשניים שלוש בנות. וורנר עוסק בחוואות ובייצור יין בחוותו על שטח של 15 אקרים (61 דונם). הונו האישי של וורנר הוערך ב-2024 ב-214.1 מיליון דולר.
Gas Powered Games

| --- | --- |

 נתונים כלליים
 מייסדים:  כריס טיילור  חברי Cavedog Entertainment לשעבר
 תקופת הפעילות:  1998 – 22 ביולי 2018 (כ־20 שנה) 
 חברת אם:  Wargaming.net 
 מיקום המטה:  רדמונד 
 משרד ראשי:  רדמונד, וושינגטון
 ענפי תעשייה:  תעשיית משחקי וידאו 
 מוצרים עיקריים:  Dungeon Siege  Supreme Commander
 מנכ"ל:  כריס טיילור
 עובדים:  150 (2018)
  
 wargaming.com/en/about/
 
Gas Powered Games היא חברה אמריקנית המפתחת משחקי וידאו ושוכנת ברדמונד שבוושינגטון. החברה הוקמה במאי 1998 על ידי כריס טיילור, היוצר של "Total Annihilation" ועל ידי מספר עובדים נוספים לשעבר של Cavedog Entertainment.
התוצר הראשון של Gas Powered Games היה משחק התפקידים התלת-ממדי "Dungeon Siege", משחק וידאו שהופץ על ידי מיקרוסופט. מלבד המנוע שפותח במיוחד למען המשחק, היו במשחק מאפיינים חדשניים בז'אנר משחקי התפקידים שעזרו לו לבלוט מעל לשאר המשחקים בשוק משחקי התפקידים בתחום הפנטזיה. בעיקר בשל העבודה על המנוע המתקדם, פיתוח Dungeon Siege נמשך כשלוש שנים.
ב-2003 הוציאה החברה משחק הרחבה שנקרא "Dungeon Siege:Legends of Aranna. פיתוח המשחק נעשה בשיתוף פעולה עם "Mad Doc Software" והופץ גם כן על ידי מיקרוסופט. באוגוסט 2005 הוציאה החברה את המשכו, Dungeon Siege II.
במרץ 2006 רכשה Take-Two Interactive את זכויות ההפצה של סדרת Dungeon Siege,‏ ובכך סיימה את שיתוף הפעולה שבין Gas Powered Games למיקרוסופט שנמשכה ארבע שנים.
Gas Powered Games הוציאה את Supreme Commander, משחק אסטרטגיה בזמן-אמת, בפברואר 2007. את המשחק הפיצה THQ. על פיתוחו הודיעה החברה באוגוסט 2005, בכתבה במגזין PC Gamer. כריס טיילור כינה את Supreme Commander "ממשיכו הרוחני" של Total Annihilation". כחבילת הרחבה הוציאה החברה את Supreme Commander: Forged Alliance בנובמבר 2007.
במאי 2007 הודיעה החברה על שותפות עם SEGA במטרה לעבוד על משחק תפקידים מקורי. ב-6 ביולי 2007 יצאה ההודעה לגבי פיתוח "Space Siege".
החברה עבדה על Demigod, שיצא בסוף 2008. המשחק היה שילוב בין משחק תפקידים למשחק אסטרטגיה.
החברה נסגרה ביולי 2018.
מוצרים

Dungeon Siege - 2002
Dungeon Siege: Legends of Aranna (חבילת הרחבה) - 2003
Dungeon Siege II - 2005
Dungeon Siege II: Broken World (חבילת הרחבה) - 2006
Dungeon Siege: Throne of Agony (לקונסולת ה-PSP‏) - 2006
Supreme Commander - 2007
Supreme Commander: Forged Alliance - 2007
Space Siege - 2008
Demigod - 2009
2010 - Supreme Commander 2
2011 - 2012 - Age of Empires Online
הערות שוליים

↑  2K grabs deeds to Dungeon Siege
↑  THQ Announces Supreme Commander(TM): Forged Alliance For Windows PC Coming in November 2007, באתר THQ
↑  "Demigod Revealed". Games for Windows: The Official Magazine. אורכב מ-המקור ב-2012-03-27. נבדק ב-2008-08-17.
↑  Rachel Lerman, Wargaming Seattle to shut down this summer, laying off 150 workers, seattletimes.com, May 25, 2018.
| --- | --- |
בקרת זהויות :  BnF: cb14053941j (data)  ISNI: 0000 0000 8609 3295  LCCN: no2012105865  VIAF: 124578731   WorldCat (עם VIAF): 124578731